Predkladacia správa

Podpredseda vlády a minister spravodlivosti predkladá návrh zákona, ktorým sa mení a dopĺňa zákon č. 140/1961 Zb. Trestný zákon v znení neskorších predpisov a o zmene a doplnení niektorých zákonov do legislatívneho procesu podľa Plánu legislatívnych úloh vlády SR na rok 2003. 

Predloženým návrhom zákona sa sprísňujú tresty za spáchanie najzávažnejších trestných činov, a to zavedením
- zásady trikrát a dosť – tretie odsúdenie za niektorý z trestných činov uvedených v     § 43 bude mať za následok obligatórne odsúdenie na trest odňatia slobody na doživotie,
- asperačnej zásady – umožní pri spáchaní niekoľkých trestných činov viacerými skutkami zvýšiť hornú hranicu trestnej sadzby najťažšieho trestného činu o jednu tretinu a pri obzvlášť nebezpečnom recidivistovi o jednu polovicu,
- trestu odňatia slobody na doživotie bez možnosti podmienečného prepustenia.

Taktiež pri trestnom čine vraždy podľa § 219 ods. 2 sa umožní súdu uložiť len výnimočný trest. Trestný zákon sa zároveň dopĺňa o nový trestný čin „klonovanie ľudskej bytosti“ a tiež sa sprísňujú v súlade s medzinárodnými požiadavkami trestné sadzby pri trestnom čine legalizácie príjmu z trestnej činnosti. K zmenám dochádza aj pri trestnom čine zanedbania povinnej výživy, pri korupčných trestných činoch a pri trestných činoch úverového podvodu a poisťovacieho podvodu.

Predložený návrh zákona obsahuje alternatívy pri
a) zásade trikrát a dosť  (§ 43) – bod 9 návrhu,
b) trestnom čine klonovania ľudskej bytosti (§ 246a) – bod 16 návrhu.

Návrh zákona bude mať určitý dopad na verejné financie, ktorý je uvedený v doložke finančných, ekonomických a environmentálnych vplyvov a vplyvov na zamestnanosť.

Vzhľadom na obsah predloženého návrhu zákona nie je potrebné jeho prerokovanie v Rade hospodárskej a sociálnej dohody SR, avšak na základe vyžiadania bol návrh zákona predložený na jej rokovanie. 

Návrh zákona bol zaslaný na medzirezortné pripomienkové konanie. Všetky zásadné rozpory boli odstránené s výnimkou rozporu so Slovenskou advokátskou komorou, ktorá žiadala vypustiť ustanovenie § 43 z návrhu. Predkladateľ túto pripomienku prerokoval so zástupcami Slovenskej advokátskej komory na úrovni generálneho riaditeľa sekcie. Obe strany zotrvali na svojich stanoviskách (bližšie vo vyhodnotení pripomienkového konania). Keďže Slovenská advokátska komora nie je v zmysle Legislatívnych pravidiel vlády SR povinne pripomienkujúcim orgánom, predkladateľ sa domnieva, že v tomto prípade nie je možné hovoriť o rozpore.

Návrh zákona sa teda predkladá bez rozporov. 

Návrh zákona bol predmetom rokovania Legislatívnej rady vlády SR 28.1.2003, pričom jej pripomienky sú do návrhu zákona zapracované.